### Resumé

Forslag til Klimaplan 2025-2050 for Vejle Kommune har været i offentlig høring i otte uger. Der er kommet seks høringssvar samt kommentarer fra Concito. Klimaplanen fremlægges nu til endelig godkendelse.

### Sagsfremstilling

Forslag til Klimaplan 2025-2050 for Vejle Kommune (bilag 1), der fremlægges til endelig godkendelse, er en revision af DK2020 klimaplan fra december 2020. Mål, tilgang og indsatsområder tager udgangspunkt i DK2020 klimaplanen og indarbejder handlinger, erfaringer og viden fra perioden 2021-2024. Klimaplanen er derfor en opdateret udgave af en velkendt plan.

Klimaplanen har været i otte ugers offentlig høring og er tilgængelig på borgerlab.vejle.dk. Der har i høringsperioden været afholdt et offentligt arrangement i [adresse] med mulighed for at drøfte klimaplanens indhold.

Byrådet godkendte på møde den 28. maj 2025, pkt. 110 forslag til klimaplanen og sendte den i otte ugers offentlig høring.

Forslag til Klimaplan 2025-2050 for Vejle Kommune er udarbejdet med udgangspunkt i C40’s Cities Climate Transition Framework (CCTF) og indeholder mål for både CO2-reduktion, forbrugsbaserede udledninger og klimatilpasning. For at opnå C40’s certificering ift. deres nye rammeværktøj skal der være en stærkere kobling mellem klimaplanens mål og de konkrete handlinger end i den tidligere klimaplan. Da vi i Vejle Kommune implementerer klimahandling via fagudvalgenes klimahandlingsplaner betyder det, at denne nye klimaplan først kan opnå C40’s certificering, når fagudvalgene har vedtaget nye klimahandlingsplaner. Dette forventes gjort af de nye fagudvalg i sommeren 2026, hvor klimaplan så kan certificeres. Certificeringen har ingen reel betydning for klimaarbejdet i Vejle Kommune.

Planen har været i offentlig høring i otte uger. Der har i høringsperioden været dialog med Concito med henblik på certificering af klimaplanen, hvilket har givet anledning til enkelte præciseringer og redaktionelle ændringer i klimaplanen – alle ændringer er beskrevet i vedlagte høringsnotat (bilag 2). Ændringerne vedrører bl.a. styrket fokus på retfærdig fordeling og koblingen til resiliens, samt tilføjelser om forbrugsbaserede udledninger.

Der er desuden kommet seks høringssvar. Disse høringssvar er kommenteret i vedlagte høringsnotat (bilag 2) og har ikke givet anledning til ændringer i klimaplanen.

Vejle Kommune har allerede vedtaget en klimatilpasningsplan i 2023, der stadig gælder. Derudover styres i det daglige arbejde efter risikostyringsplanen og stormflodsstrategien. Klimaplanen viderefører disse indsatser og det gældende mål for 2050, hvor kommunen skal være klimatilpasset i forhold til de i dag kendte scenarier. Der arbejdes med konkrete mål og tiltag inden for områder som stormflod, nedbør, hedebølger og tørke, og klimatilpasning tænkes sammen med biodiversitet, byudvikling og social bæredygtighed.

Den nye klimaplan fastholder målet fra sidste klimaplan om 70% CO2-reduktion i 2030 ift. 1990, og indfører regeringsgrundlagets mål om 100% reduktion i 2045 og 110% i 2050. Med udgangspunkt i beskrevne tiltag kan Vejle Kommune, med en ambitiøs indsats, nå ovenstående mål for reduktion af klimagasser i 2030 og 2045, og der fastsættes realistiske delmål for 2035 og 2040 på hhv. 80% i 2035 og 90% i 2040.

Der opstilles, ligesom i DK2020 klimaplanen mål for de store udledninger på energi, landbrug og transport:

|  |  |
| --- | --- |
| Emne | Mål i ny klimaplan 2025 |
| Energi | 2030: Der produceres lokal, grøn strøm svarende til 100% af elforbruget i Vejle Kommune, og mindst 40 % kommer fra vindmøller. |
| 2050: Der produceres lokal, grøn strøm svarende til 37% af elforbruget i Vejle Kommune, og mindst 10 % kommer fra vindmøller.  Andelen af lokalt produceret strøm vil i 2050 være væsentligt mindre end i 2030, fordi elforbruget vil være meget højere og en overvejende del af strømmen vil komme fra havvindmøller, der ikke står i Vejle Kommune. |
| 2050: 100 % af energiforbruget er baseret på grønne energikilder. |
| Landbrug | 2030: Landbrugets udledning af drivhusgasser er reduceret med 65 %. |
| 2050: Landbrugets udledning af drivhusgasser er reduceret med 80 %. |
| Transport | 2030: 30 % af personbiler er omstillet til el. |
| 2050:  95 % af biler, busser og varebiler er omstillet til el.  90 % af lastbiler er omstillet til nuludledende drivmidler. |

Klimaplanens indsatser er struktureret i otte indsatsområder: energi, mobilitet, biodiversitet og landbrug, klimatilpasning, byggeri, grøn borger, grøn virksomhed og grøn kommune. Der er i klimaplanens bilag 1 - Mål og tiltag (sagens bilag 3) givet eksempler på handlinger, der kan gennemføres, for at nå klimaplanens mål. Handlingerne besluttes via fagudvalgenes klimahandlingsplaner, der opdateres af det nye byråd i foråret 2026.

Borgerinddragelse har været en vigtig del af processen. I efteråret 2024 blev der afholdt en borgersamling i regi af Udvalget for Lokalsamfund & Nærdemokrati, hvor deltagerne kom med input til, hvordan fællesskaber kan bidrage til klimahandling. Disse input er tænkt ind i planen og understøtter ambitionen om at engagere alle borgere i klimaindsatsen. Derudover lægger planen vægt på at arbejde med adfærdsændringer og forbrugsvaner, særligt i forhold til fødevarer, byggeri, transport og services.

Partnerskaber er ligeledes en bærende søjle i klimaplanen. Planen tager udgangspunkt i eksisterende partnerskaber og samarbejder og der lægges op til, at både virksomheder, civilsamfund og kommunale institutioner skal spille en aktiv rolle i implementeringen. Flere fagudvalg har egne klimahandlingsplaner, og disse udgør sammen med de nye indsatsområder for byggeri og Grøn borger grundlaget for den samlede klimaindsats.

### Klima og resiliensvurdering

Klimaplanen udgør den overordnede ramme for kommunens klimaarbejde og fastsætter ambitionsniveau og konkrete mål. Planen viser vejen mod 70% reduktion i 2030 og nettonul i 2045 samt en klimatilpasset kommune i 2050. Klimatilpasningen udmøntes via klimatilpasningsplan, risikostyringsplan og stormflodsstrategi.

### Sagens videre forløb

Sagen skal behandles i Økonomiudvalget og Byrådet.

### Historik

#### Teknik- og Miljødirektøren indstiller , den 12. august 2025, punkt 128:

**at** Klimaplan 2025-2050 for Vejle Kommune godkendes.

#### Beslutning fra Klima-, Natur- og Miljøudvalget, den 12. august 2025, punkt 128:

Godkendt.

#### Beslutning fra Økonomiudvalget, den 18. august 2025, punkt 201:

Anbefales.

August Schmidt tog forbehold for sin stillingstagen til byrådets behandling af sagen.

### Beslutning

Godkendt.

August Schmidt og Minna Jessen stemte imod.
Ørni Gregersen undlod at stemme.

Fraværende: Danny Lind, i stedet mødte Johan Schmidt.

Fraværende: Josephine Iversen.